NARIADENIE KOMISIE (EÚ) 2019/977

z 13. júna 2019,

ktorým sa menia prílohy II a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí aklonifénu, Beauveria bassiana kmeň PPRI 5339, Clonostachys rosea kmeň J1446, fenpyrazamínu, mefentriflukonazolu a penkonazolu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) aklonifénu, fenpyrazamínu a penkonazolu boli stanovené v prílohe II k nariadeniu (ES) č. 396/2005. Pre Beauveria bassiana kmeň PPRI 5339 ani mefentriflukonazol neboli stanovené žiadne špecifické MRL a keďže tieto látky neboli zahrnuté do prílohy IV k uvedenému nariadeniu, uplatňuje sa štandardná hodnota 0,01 mg/kg stanovená v článku 18 ods. 1 písm. b) uvedeného nariadenia. Látka Clonostachys rosea kmeň J1446 bola zaradená do prílohy IV k nariadeniu (ES) č. 396/2005 pod zápis Gliocladium catenulatum kmeň J1446.

(2) Komisia Codex Alimentarius (ďalej len „CAC“) prijala 22. júla 2017 maximálne hladiny rezíduí podľa kódexu (ďalej len „CXL“) pre penkonazol (2). Dňa 6. júla 2018 prijala CXL pre fenpyrazamín (3).

(3) Ak v súlade s článkom 5 ods. 3 nariadenia Európskeho parlamentu a Rady (ES) č. 178/2002 (4) existujú medzinárodné normy alebo ak sa očakáva ich dokončenie, majú sa brať do úvahy pri vypracúvaní alebo úprave potravinového práva, s výnimkou týchto prípadov: ak by také normy alebo ich príslušné časti neboli účinnými alebo vhodnými prostriedkami na splnenie legitímnych cieľov potravinového práva, alebo ak existuje vedecké zdôvodnenie, alebo ak by mali za následok inú úroveň ochrany, ako je úroveň stanovená za vhodnú v Únii. Okrem toho má Únia v súlade s článkom 13 písm. e) uvedeného nariadenia podporovať konzistentnosť medzi medzinárodnými technickými normami a potravinovým právom a zabezpečiť pritom, aby sa neznížila vysoká úroveň ochrany, ktorú prijala Únia.

(4) CXL pre penkonazol a fenpyrazamín sú bezpečné pre spotrebiteľov v Únii (5), a preto by sa mali zahrnúť do nariadenia (ES) č. 396/2005 ako MRL.

(5) V súlade s článkom 6 ods. 1 nariadenia (ES) č. 396/2005 bola v rámci postupu autorizácie použitia prípravku na ochranu rastlín s obsahom účinnej látky aklonifén na bylinky a jedlé kvety, ako aj na zeler podaná žiadosť o úpravu existujúcich MRL.

(6) V súlade s článkom 8 nariadenia (ES) č. 396/2005 dotknutý členský štát túto žiadosť vyhodnotil a zaslal Komisii hodnotiacu správu.

(7) Európsky úrad pre bezpečnosť potravín (ďalej len „úrad“) posúdil žiadosť a hodnotiacu správu, pričom preskúmal najmä riziká pre spotrebiteľov a v relevantných prípadoch aj pre zvieratá a vydal odôvodnené stanovisko k navrhovaným MRL (6). Toto stanovisko zaslal žiadateľovi, Komisii a dotknutému členskému štátu a zverejnil ho.

(8) Úrad dospel k záveru, že všetky požiadavky na údaje boli splnené a že úpravy MRL požadované žiadateľom sú prijateľné s ohľadom na bezpečnosť spotrebiteľov na základe posúdenia expozície spotrebiteľa v prípade 27 špecifických európskych skupín spotrebiteľov. Úrad zohľadnil najnovšie informácie o toxikologických vlastnostiach látky. Z vystavenia tejto látke v priebehu života prostredníctvom konzumácie všetkých potravín, ktoré ju môžu obsahovať, ani z krátkodobého vystavenia pri zvýšenej konzumácii príslušných výrobkov nevyplynula existencia rizika, že prijateľný denný príjem alebo akútna referenčná dávka budú prekročené.

(9) V kontexte schvaľovania účinnej látky mefentriflukonazol bola žiadosť v súvislosti s MRL zahrnutá do súhrnnej dokumentácie v súlade s článkom 8 ods. 1 písm. g) nariadenia Európskeho parlamentu a Rady (ES) č. 1107/2009 (7). Dotknutý členský štát túto žiadosť vyhodnotil v súlade s článkom 11 ods. 2 uvedeného nariadenia. Úrad žiadosť posúdil a na základe partnerského preskúmania účinnej látky z hľadiska posúdenia rizika pesticídov dospel k záveru, v ktorom odporúča, aby sa stanovili MRL vzťahujúce sa na reprezentatívne použitia na jačmeni, ovse, raži a pšenici podľa správnej poľnohospodárskej praxe v Únii (8).

(10) V rámci postupu na obnovenie žiadosti o schválenie účinnej látky Gliocladium catenulatum kmeň J1446 úrad odporučil jej zaradenie od prílohy IV k nariadeniu (ES) č. 396/2005 (9). Vzhľadom na nedávne zmeny v taxonomických pravidlách sa kmeň J1446 previedol do druhu Clonostachys rosea.

(11) V kontexte schvaľovania účinnej látky Beauveria bassiana kmeň PPRI 5339 úrad predložil záver z partnerského preskúmania danej látky z hľadiska posúdenia rizika pesticídov (10). V uvedenom rámci úrad nemohol vyvodiť záver, pokiaľ ide o posúdenie výživového rizika pre spotrebiteľov, pretože niektoré informácie neboli k dispozícii a od manažérov rizika sa vyžadovalo ďalšie posúdenie. Takéto ďalšie posúdenie sa zobrazilo v revíznej správe (11), v ktorej sa konštatuje, že organizmus nie je pre ľudí patogénny a po použití účinnej látky sa neočakáva výskyt žiadnych toxínov ani toxických metabolitov v potravinách. Na základe týchto záverov sa Komisia domnieva, že látka Beauveria bassiana kmeň PPRI 5339 by mala byť zaradená do prílohy IV k nariadeniu (ES) č. 396/2005.

(12) Pokiaľ ide o penkonazol, nariadením Komisie (EÚ) 2019/89 (12) sa zmenilo niekoľko MRL. Uvedeným nariadením sa od 13. augusta 2019 znižujú MRL pre viaceré produkty na kvantifikačný limit. V záujme právnej istoty je vhodné, aby sa MRL penkonazolu stanovené v tomto nariadení uplatňovali od rovnakého dátumu.

(13) Na základe odôvodnených stanovísk a záverov úradu a s ohľadom na faktory týkajúce sa zvažovanej skutočnosti spĺňajú primerané úpravy MRL požiadavky článku 14 ods. 2 nariadenia (ES) č. 396/2005.

(14) Nariadenie (ES) č. 396/2005 by sa preto malo zodpovedajúcim spôsobom zmeniť.

(15) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Pokiaľ však ide o MRL penkanozolu, uplatňuje sa od 13. augusta 2019.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 13. júna 2019 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49 %252FREPORT%252FREP17_PRe.pdf.

Spoločný program FAO/WHO pre potravinové normy Komisie Codex Alimentarius. Dodatok III. Štyridsiate zasadnutie. Ženeva, Švajčiarsko, 17. – 22. júla 2017.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41 %252FReport%252FFINAL%252FREP18_CACe.pdf.

Spoločný program FAO/WHO pre potravinové normy Komisie Codex Alimentarius. Dodatok II. Štyridsiate prvé zasadnutie. Rím, Taliansko, 2. – 6. júla 2018.

(4) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(5) Vedecká podpora na prípravu pozície EÚ na 49. zasadnutí kódexového výboru pre rezíduá pesticídov (CCPR). Vestník EFSA (EFSA Journal) (2017) 15(7):4929.

Vedecká podpora na prípravu pozície EÚ na 50. zasadnutí kódexového výboru pre rezíduá pesticídov. Vestník EFSA (EFSA Journal) (2018) 16(7):5306.

(6) Vedecké správy EFSA sú k dispozícii online: http://www.efsa.europa.eu:

Reasoned opinion on the modification of the existing maximum residue levels for aclonifen in celeriacs and certain fresh herbs [Odôvodnené stanovisko k úprave existujúcich maximálnych hladín rezíduí aklonifénu v zeleri a niektorých čerstvých bylinách]. Vestník EFSA (EFSA Journal) (2019) 17(1):5545.

(7) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(8) Conclusion on the peer review of the pesticide risk assessment of the active substance BAS 750 F (mefentrifluconazole). [Záver z partnerského preskúmania účinnej látky BAS 750 F (mefentriflukonazol) z hľadiska posúdenia rizika pesticídov]. Vestník EFSA (EFSA Journal) (2018) 16(7):5379.

(9) Conclusion on the Peer review of the pesticide risk assessment of the active substance Clonostachys rosea strain J1446 (approved in Regulation (EU) No 540/2011 as Gliocladium catenulatum strain J1446) [Záver z partnerského preskúmania účinnej látky Clonostachys rosea kmeň J1446 z hľadiska posúdenia rizika pesticídov (schválenej v nariadení (EÚ) č. 540/2011 ako Gliocladium catenulatum kmeň J1446)]. Vestník EFSA (EFSA Journal) (2017) 15(7):4905.

(10) Conclusion on the peer review of the pesticide risk assessment of the active substance Beauveria bassiana strain PPRI 5339 [Záver z partnerského preskúmania účinnej látky Beauveria bassiana kmeň PPRI 5339 z hľadiska posúdenia rizika pesticídov]. Vestník EFSA (EFSA Journal) (2018) 16(4):5230.

(11) Revízna správa o účinnej látke Beauveria bassiana kmeň PPRI 5339 (SANTE/11265/2018).

(12) Nariadenie Komisie (EÚ) 2019/89 z 18. januára 2019, ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bromadiolónu, etofenproxu, paklobutrazolu a penkonazolu v alebo na určitých výrobkoch (Ú. v. EÚ L 22, 24.1.2019, s. 13).